4 คนไทยกลับจากอินเดีย ติด “โควิด” ไม่แสดงอาการ ดันยอดป่วยสะสม 3,129 ราย ไร้เสียชีวิต!
"นพ.ทวีศิลป์" โฆษก ศบค. เผยคนไทยเดินทางกลับจากอินเดีย ติดเชื้อ "โควิด" 4 ราย โดยไม่แสดงอาการ ดันยอดป่วยสะสม 3,129 คน ไร้เสียชีวิต!
"นพ.ทวีศิลป์" โฆษก ศบค. เผยคนไทยเดินทางกลับจากอินเดีย ติดเชื้อ "โควิด" 4 ราย โดยไม่แสดงอาการ ดันยอดป่วยสะสม 3,129 คน ไร้เสียชีวิต!
12 มิ.ย. 2563

นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 12 มิ.ย.63 เมื่อเวลา 12.00 น.ที่ผ่านมา ที่ทำเนียบรัฐบาล
โดยระบุว่า พบผู้ติดเชื้อโควิด-19 เพิ่ม 4 ราย รวมยอดผู้ติดเชื้อสะสม 3,129 ราย รักษาหายแล้ว 2,987 ราย  ยังรักษาอยู่ 84 ราย ไม่มีผู้เสียชีวิต ยอดเสียชีวิตรวม คงที่ 58 ราย
สำหรับผู้ติดเชื้อใหม่ ทั้ง 4 รายเดินทางกลับจากประเทศอินเดีย โดยรายที่ 1 เป็นหญิงไทย อายุ 39 ปี อาชีพแม่บ้าน เดินทางถึงไทย วันที่ 4 มิ.ย. และเข้าพัก State Quarantine ที่ จ.ชลบุรี ตรวจหาเชื้อวันที่ 9 มิ.ย. ผลตรวจพบเชื้อโดยไม่มีอาการ
ส่วนรายที่ 2-3 เป็นชายไทย อายุ 37 และ 53 ปี อาชีพรับจ้าง และรายที่ 4 เป็นหญิงไทย อายุ 44 ปี อาชีพพนักงานนวด ทั้ง 3 ราย เดินทางถึงไทย วันที่ 5 มิ.ย. และเข้าพัก State Quarantine ที่ จ.ชลบุรี ตรวจหาเชื้อ วันที่ 10 มิ.ย. ผลตรวจพบเชื้อ ไม่มีอาการ
นพ.ทวีศิลป์ กล่าวว่า สำหรับผู้ป่วยที่เจอในสถานกักกันของรัฐ 192 ราย พบว่าเกือบครึ่งหนึ่งหรือ 46.9% ตรวจเจอเชื้อในวันที่ 0-2 วันแรก วันที่ 3-4 ตรวจเจอ 19.8% ตรวจเจอวันที่ 5-6 พบ 18.2% ตรวจเจอเชื้อวันที่ 7-8 พบ 5.7% ตรวจเจอเชื้อวันที่ 9-10 พบ 1% วันที่ 11-12 ตรวจเจอเชื้อ 5.7% และตรวจเจอเชื้อวันที่ 13-14 พบ 2.6% ดังนั้น การอยู่ครบ 14 วัน ถือว่ามั่นใจได้กับระบบที่เราคอยดูแลอย่างนี้
ขณะที่สถานการณ์ของโลก วันนี้มีผู้ป่วยยืนยันรายใหม่เพิ่มขึ้นถึง 1.44 แสนคน ทำให้ผู้ป่วยสะสมทั่วโลกรวม 7.59 ล้านคน เสียชีวิต 4.23 แสนคน โดยสหรัฐอเมริกา บราซิล รัสเซีย อินเดีย และอังกฤษ เป็นประเทศ 5 อันดับแรกของโลก ส่วนไทยลงมาที่อันดับ 86 ของโลก เมียนมามีรายงานผู้ป่วยเพิ่มเป็น 2 หลัก
“หากนับผู้ป่วยติดเชื้อในประเทศถือว่าเป็น 0 รวมเป็น 18 วันแล้ว แต่การ์ดต้องไม่ตก เพราะนักวิชาการบางท่านบอกว่า 28 วัน หรือ 2 เท่าของระยะฟักตัวของโรค แม้จะปลอดภัยปลอดเชื้อ แต่ทั่วโลกติดเชื้อวันละเป็นแสนรายก็ยังน่ากังวลใจ สำหรับประเทศอินเดียยังมีการติดเชื้อสูงที่สุดในเอเชีย ซึ่งมีคนไทยเดินทางกลับมาจากอินเดีย 2,445 คน พบผู้ป่วย 14 ราย อัตราติดเชื้อคิดเป็น 5.21% ถือว่าสูง” นพ.ทวีศิลป์ กล่าว
อย่างไรก็ตาม แม้ว่าขณะนี้ประเทศไทยจะมีตัวเลขเป็น 0 มา 18 วันแล้ว แต่ถ้ามีการเปิดพื้นที่ ก็มีโอกาสติดเชื้อสูงมาก ดังนั้น ฝากให้ทุกคนยึดหลักมาตรการควบคุมทั้ง 5 มาตรการ บวก 1 ข้อ คือ แอปพลิเคชั่น “ไทยชนะ” ซึ่งขณะนี้ผู้ใช้โทรศัพท์มือถือระบบปฏิบัติการ iOS สามารถดาวน์โหลดแอปพลิเคชันไทยชนะได้แล้ว
  “ขอให้ยึดหลักการสำคัญ 5 ข้อ คือ อยู่ห่างไว้ ใส่ Mask ถือหลักรักสะอาด ปราศจากอัดจัดและต้องบวก 1 จัดไปไทยชนะ จะเป็นระบบที่คุ้มครองป้องกันตัวเราให้ดีที่สุด” นพ.ทวีศิลป์ กล่าว